

**ДРАМА**

(Комедија за забава и терапија)

Наслов: **Дијагноза**

Работен наслов: **Ни риба ни девојка**

Автор: **Лидија Зорба**

*Драмата е подарок за Нова Година за сите пријатели на фејсбук страницата на авторот. Подарокот има повеќенаменска употреба и може: да го читате, да го играте во театар или на други места, да го прераскажувате, да го коментирате, да го употребувате во тераписки цели и да го споделувате на фејсбук во делови и/или во целост, без никаков надомест за тоа. Воедно, авторот однапред се извинува за правописните грешки во текстот*.

**Драмата е плод на бујната фантазија на авторот.**

**Ликови:**

**Лиле** – пациент и психолог

**Нате** – ветеринарка, другарка на Лиле

**Барон** – пациент и пудличка

**Жане** – јогина, другарка на Лиле

**Болничар 1**

**Болничар 2**

**Божидар Штуцна** – пациент и поранешен специјалец во ЈНА

**Јане** – пациент и специјалец во МВР

**Човек** кој бара соба 63

**Др. Мавридис** – хирург

**Др. Ќоркрпев** – хирург

**Сестра 1** – главна медицинска сестра на хирургија

**Сестра 2** – медицинска сестра кај Др. Ќоркрпев

**Пациенти** кои минуваат, чекаат...

**Тозо Дизна** – другар од ЈНА на Божо и на Трале Тумба

**Трале Тумба** – другар од ЈНА на Тозо Дизна и на Божо

**Тренер** - за кик-бокс во клубот „Директ„

**Дејан и Весна** – членови на кик-бокс клубот „Директ„

**Други членови** на клубот, вежбачи

**Дете** – келнер во меаната „Бочва„

**Статисти...**

**Сцена 1.**

*На сцената се поставени три помали простории, кои наизменично се осветлуваат/затемнуваат при ѕвонењето на мобилните телефони, како три независни помали сцени.*

*Прво се осветлува средната просторија. Тоа е влез на болница со натпис: Клиника за онкологија. Пред влезот стои нервозна жена на неопределена возраст, повеќе личи на машко, облечена е во јакна и панталони. Од чантата/ранец вади мобилен телефон и ѕвони некаде. На сцената се слуша ѕвонење на мобилен со мелодија од филмот “Доктор Дулитл„.*

*Додека телефонот ѕвони, се осветлува и другата просторија. Над неа стои натпис: Ветеринарна* *ординација – Зоо Свет. Се појавува ситна жена со руса коса, која на висока ветеринарна маса чешла пудличка. Жената има впечатлив кармин, маникирани нокти, чизми со високи потпетици и тесно, кусо фунстанче под белиот мантил. Наоколу се кафези со: кучиња, мачиња, папагали.. Ѕвонењето на мобилниот се меша со гласови од животните. Жената го остава чешелот, почнува да претура по џебови и загрижено трча наоколу, барајќи од каде ѕвони мобилниот. На крајот, наоѓа голема светкава женска чанта низ која нервозно претура. Од брзање, ја превртува на масата пред пудличката. Го наоѓа мобилниот.*

**Нате** (*кон кучето*): Извини Барон! (*во телефонот, задишено*): Ало, Лиле!

**Лиле** (*во телефонот, нервозно*): Завршив со прегледот и можда имам рак, а можда и немам.

**Нате**: А?!

**Лиле:** Е тоа.

**Нате** (*плачливо*): Леле Лилеее... Како така, можда имаш, можда немаш...

**Лиле**: Што леле. Не е, ама можело да е или ќе станело, па методот не бил сигурен, дрн дрн..

**Нате** (*посмирено, ама уште плачливо*): Ништо не се секирај, ајде дојди да пиеме кафе, таман сум готова со кучево.

**Лиле**: Не доаѓам сега. Нервозна сум и ќе одам да трчам, па да најдам некој понормален доктор.

**Нате**: Да, да! Еве сега ќе и се јавам на Жане, она има познати доктори да прашаме за некој...

**Лиле**: Ај отидов.

*Просторијата со Лиле се затемнува.*

*Нате вознемирено врти некаде на мобилен. Се слуша ѕвонење на мобилен со мелодија за медитација. Се пали светло за третата просторија. Тоа е уредна дневна соба во која жена во трико вежба јога. Кога го слуша мобилниот, бавно станува и се јавува.*

**Жане** (*бавно*): Е, Нате!

**Нате** (*плачливо*): Леле Жанеее! На Лиле и рекле дека можда има рак, а можда и нема и сега што да правиме, да кажеш некој доктор да ја види, да види што да прави..

**Жане** (*смирено*): Чекај бе Нате, полека...

**Нате**: Леле Жанеее...

**Жане**: Како тоа можда има, можда нема...

**Нате**: Ете така, да и се јавиш на Лиле, да и кажеш кај да оди...

**Жане**: Сега ќе ја барам.

*Се слуша ѕвонење на телефон, со музика од серијата „Долина на волците„. Ѕвонењето стивнува и престанува. Двете простории се затемнуваат.*

**Сцена 2**

*Лиле се наоѓа пред влез на болница. На горниот дел пишува: Хирургија. Луѓе стојат пред вратата и чекаат. Од далечината се слушаат сирени на брза помош, звукот се засилува, се слуша трескање на врати од амбулантно возило. Додека Лиле гледа каде да влезе, низ влезот протрчуваат двајца болничари кои забрзано тркалаат носилка. На носилката лежи човек со рана, со крв на главата, изгледа како да е онесвестен. Еден болничар вика.*

**Болничарот 1**: Место! Направете место!

*Носилката со болниот ја снемува, Лиле влегува во болницата.*

**Сцена 3**

*Излитена болничка чекалница. На извалканиот ѕид на чекалницата, залепена е голема налепница со знак за забрането пушење. Под знакот, на первазот од прозорецот стои голем пепелник полн со опушоци од цигари. Подот е поплочен со стари шарени плочки. Една наспроти друга, поставени се две клупи. Во аголот стои голем автомат за кафе. На него е залепен лист на кој е напишано со фломастер: Апаратот не работи. На средината на чекалницата, со пластични влечки на нозете и стари и впечатливи чорапи, оптегнати до колена, стои крупен маж на околу 50-тина години, очигледно пациент. Така стоејќи, чита весник со помош на округли очила со многу дебели стакла. Пациентот е облечен во дезенирана, истуткана и излитена ноќница која поради големиот стомак, во предниот дел е поткрената над колената на човекот. Остава впечаток на пациент кој изгледа малку чудно и смешно.*

*Лиле задишена влетува во чекалницата, гледа наоколу и седнува на клупата. Од чантата вади весник и почнува да чита.*

**Пациентот** (*гледа во весникот и почнува гласно да се смее* ): Ејјј, кого гледам! Ц – ц –ц- ц...

*Лиле зачудено го крева погледот од својот весник и го погледнува пациентот, па му се враќа на читањето.*

**Пациентот** (*откако чита некое време, кон Лиле*)**:** Види. (*и го приближува весникот*) Ова говедо станало началник. Ееее, мори мајко, до кај стасавме. А го знам од маало – не ќотек да јадел, сме го кршеле од маање.

*Лиле прави лице како да е помирена со тоа и го спушта погледот кон својот весник.*

**Пациентот:** Ти, што весник читаш?

**Лиле** (*воздивнува*): Ден.

**Пациентот** (*се смее*): Ееее, мори мајко, и тоа било весник.

**Лиле:** Нема врска, да пројде време.

**Пациентот** (*љубопитно*): Чекаш нешто?!

**Лиле**: Чекам еден доктор.

**Пациентот** (*израдувано*): Кој?! Сите ги знам овде!

**Лиле:** Го чекам доктор Мавридис.

**Пациентот** (*триумфално*): Го знам! Сега беше тука, се врткаше во ходников.

**Лиле** (*нестрпливо*): Тука требаше да ме чека. Каде отиде? Требаше да се видам со него.

**Пациентот**: Чекај, сега ќе ја прашам сестрата. (*тргнува кон вратата држејќи се во пределот на препоните*). Сестроооо! (*го снемува низ вратата* )

*Лиле останува сама во чекалницата и резигнирано му се враќа на весникот.*

*По неколку минути, во чекалницата влегува пациентот задишен.*

**Пациентот** (*со војнички тон*): Мавридис само што влегол во операциона сала!

**Лиле**: Уффф. Па тој ми рече дека само што излегол од сала и ќе ме чека тука и сега... види. Сега не знам дали да го чекам или да си одам.

**Пациентот**: Итно било. Донеле некој со расцепена глава (*се кикоти*). Го акнала со шише. Семејно насилство.

**Лиле** (*налутено и без сочувство за расцепениот*): Сега најдоа да се тепаат, аман веќе. Којзнае колку време ќе го крпат.

**Пациентот**: Брз е докторот – ги крпи ко сингерица. Почекај. Таман да ми дадеш да го прочитам твојот весник.

**Лиле** (*станува да си оди и му го подава весникот*): Еве ти го, нема што да се чита.

**Пациентот** (*заповедно*): Седни. Пушиш?

**Лиле** (*малку збунета од тонот, се двоуми, ама седнува*): Што дека пушам, кога овде е забрането (*покажува на знакот за забрането пушење*).

**Пациентот** (*шеретски*): А, пепелникон го гледаш?

**Лиле**: Го гледам, ама се шетаат сестри, доктори, ќе не избркаат.

**Пациентот** (*гордо*): Кој бе ќе не брка? Додека татко ми ја правел оваа болница, тие сестричиња не биле ни родени. Ги гледаш овие плочки? (*тропнува со ногата по плочките и прави гримаса зошто го здоболува раната од операцијата*). Се татко ми ги има лепено. Дај ако имаш, да запалиме по една.

**Лиле** (*потстанува*): Немам. Сега ќе претрчам да купам.

**Пациентот**: Јас ќе донесам. Што пушиш?

**Лиле**(**се уште во намера да оди**): 57, одам да купам.

**Пациентот** (*строго и војнички заповедно*): Седи. Ја кога ќе кажам дека ја ќе донесам – ја ќе донесам. И ја пушам 57. (*Оди некаде по цигари*)

**Лиле:** *Останува во чекалницата* (*и ѕвони мобилен со мелодијата од “Долина на волците„*): .... Еве, го чекам. Да..... тука бил...... крпел некој истепан.... да..... во операциона.... да... Ај.

**Пациентот** (*влегува во чекалницата со две цигари и запалка*): Еве - една за тебе, една за мене.

*Седат во чекалницата и пушат молчејќи некое време.*

**Пациентот**: И за шо го чекаш докторот? Оперирана си?

**Лиле**: Не.

**Пациентот**: Ќе се оперираш?

**Лиле**: Не знам. Као циста била, па рак да не било, па не биле сигурни, па да види...

**Пациентот** (*потсмешливо*): Рааак!На шо бе?

**Лиле**: На дојка.

**Пациентот** (*самоуверено*): Абе ај...

**Лиле**: Па не знам. Ама ај да видам шо ќе каже..... А ти? (*гледа кон местото на кое се држи пациентот)*

**Пациентот**: Кила. Готово е. Утре си одам.

**Лиле**: И како се суреди? Креваше нешто?

**Пациентот**: Се суредив ја уште 83-тa. Селевме касарна. Радијатори – гусани. Регуларна војска откажа и, ај ние... Тогаш нешто ме сецна и еве што било. Ама готово, утре си одам – умрев овде од досада, а и сестриве ич не ги бива.

**Лиле**: (*расеано воздивнува*)

**Пациентот** (*продолжува без застој*): Дебели, никакви. Само една има фина, (*нежно*) сестра Савче, заедно си пушиме кога е трета смена.

**Лиле** (*станува нервозна*): Ај, отидов јас, немам нерви да го чекам докторов.

**Пациентот** (*заповедно војнички*): Седи. Ќе дојде.

**Лиле**: Што ќе дојде, окапав овде.

**Пациентот**: Седи. Што ќе правам јас после?

**Лиле** (*се смее*): Ќе си ја најдеш сестра Савче.

**Пациентот** (*одненадеж)*: Ја бе тебе од негде те знам!

**Лиле**: Ајдеее... Од каде сега ме знаеш?

**Пациентот** (*многу самоуверено*) : Те знам.

**Лиле**: Е од кај ме знаеш?

**Пациентот**: Те знам. (*прави поза како да мисли*). Ми текна! Ти си од Ѓорче!

**Лиле** (*изненадено*): Да!

**Пациентот**: Па те знам бе душо, ти беше онаа што вежбаше . (*Се подведнува и со тон како во доверба)* Каква риба си, како ти стојат хеланки.... мммм...

**Лиле** (*се забавува*): Абе остај хеланки. Ја овде се чудам рак дали имам, тој риби.

**Пациентот**: Да не си рак у хроскоп? Кај имаш ти цицки за рак?

**Лиле** (*навредено*): Од кај знаеш па ти какви цицки имам?

**Пациентот** (*уште посамоуверено*): Ти реков, те знам. А ја коа ќе видам женска ко тебе скенирам. Еден поглед и оооооп! Право у меморија.

**Лиле** (*се опушта и се забавува, како да заборава дека е во болница*): Ме утепа за цицките, ама барем дијагнозата ти е оптимистичка.

**Пациентот** (*важно*): Абе ја сум ти бољи од ехо, магнетна и рендген заедно. Три у едно (*се кикоти*). Ни цицки имаш, ни рак имаш... И гарант не си рак у хороскоп.(*Одеднаш прави израз како да мисли нешто многу важно*)

**Лиле**: Јака ти е дијагнозава.

**Пациентот** (*како да поставува многу итро прашање*): Абе ти за докторот да не доаѓаш?

**Лиле** (*го гледа збунето*). Молам?

**Пациентот** (*како да смислил некој многу јак одговор*): Сееега ми е јасно зошто ти седиш овдеее. Тебе докторот ти се свиѓа... еее (*прави лице како да ја демаскирал Лиле*)

**Лиле** (*како да се правда*): Од кај да ми се свиѓа, кога не го познавам?

**Пациентот**: Одма да ти кажам – не е позгоден од мене. Ама вие жените, одлепуете по доктори.

**Лиле**: Е баш ме најде ...

**Пациентот**: Ајде, ајде, знам ја. Штом некое бело мантилче ќе се прошета (*имитира движење на доктор*), све цицки ве болат.

**Лиле** (*се смее и повеќе како за себе*): Малце си, како да кажам ... ама ако... барем расположението ми го поправи.

**Пациентот (***малку изнервирано*): Па ти не сфаќаш, женска главо, дека ја цело време тоа праам.

(*кон публиката*) Е значи жена дур укапира што праам... уште едни кила ќе фатам.

**Лиле** (*порасположена и како да се лути*): Укапирав. Изгледа болницата сум ја утнала.

**Пациентот**: На хирургија си.

**Лиле**: Јок. Изгледа на психијатрија сум заталкала.

**Пациентот** (*развеселен*): Тоа си во право. Овде кај да нагазиш, секаде ти е психијатрија, све е отидено....

**Лиле**: Па, тоа и не е лошо, одлепиш и супер ти е.

**Пациентот**: Ко ја на пример.

**Лиле**: Аха.

*Одненадеж влегува загрижен човек, како загубен, бара нешто.*

**Човекот**: Соба број 63?

**Пациентот** (*компетентно)*: Право па лево, последната врата.

*Човекот заминува*.

**Пациентот** (*иронично*): Еве, го гледаш овој? Изгубен, ко тебе исто. Во соба 63 ќе го спаселе.

(**продолжува со наративен тон** ) Ја на пример, сум ти ненормално стабилен човек. Од секогаш сум бил таков. Шо не сум праел у живот: Скијање, ватерполо, триатлон, фудбал... Знаеш како ме викаат?

**Лиле**: Не.

**Пациентот** (*и подава рака*): Е па, ај да се запознаеме. (*отсечно и војнички*) Божидар Јованов - Штуцна, специјалец, елитна падобранско диверзантска единица, ЈНА. Пошто си женско, може да ме викаш Божо.

**Лиле** (*збунето*): Јас сум Лилјана. Не сум служела војска.

**Божо** (*значајно*): Значи - Лилјана.

**Лиле**: Лилјана.

**Божо** (*повторно со смирен и наративен тон, повеќе како за себе*): Никад не сум имал женска што се вика Лилјана. А не да сум вртел женски на времето.... растур.

**Лиле**: Е, браво.

**Божо**: Еднаш и се оженив. Сум ја сакал, до џигер сум ја сакал, ама маме ми заеба.

**Лиле** (*воздивнува*)

**Божо**: (*продолжува во занес*) Ме поремети тотално. После пазев знаеш, заебано е чоек двапути на терсен жена да нагази.

**Лиле**: Е да.

**Божо**: Не да сум ја сакал, уфффф...Ко вода на преживљавање сум ја чувал, ко...

**Лиле**: Што се случи?

**Божо**: Ништо. Љубов, се земавме, после дојде мајка ѝ, демек говедо сум бил, не сум ја заслужуел, кај се парите...ова- она и развод.

**Лиле**: И после?

**Божо**: После ништо. Фатив нагоре, жени, кафани, друштво... Шо пари сум изел-испил....

**Лиле**: Па Штуцна, јако си прошол додека си стасал до хирургија.

**Божо** (*луто и заповедно*): Да не сум те чул уште еднаш да ме викаш Штуцна!

**Лиле**: Нели прекар ти е Штуцна?!

**Божо**: Реков, за женско сум – Божо. (*потсмешливо*) Ти и онака не знаеш што е штуцна.

**Лиле** (*важно*): Знам.

**Божо**: Од кај знаеш ма ти што е штуцна? (*како за себе*) Еј, шо мрзам женско коа ми се праи паметно.

**Лиле:** Работев во спортска.

**Божо**: Што си работела?

**Лиле**: Бев новинарка во спортска и знам што е штуцна.

**Божо**: Ееееј, па ти да не снимаш ова бе? Одма све да си избришала.

**Лиле**: Ич немај гајле, одамна не сум новинарка.

**Божо**(*збунето*): Па што работиш!?

**Лиле**: Психолог сум.

**Божо**: Штоооо?!

**Лиле**: Добро де, што е толку чудно.

**Божо** (*како одеднаш да му дошла мудра мисла*): Да не те пратиле тебе сестричињава да ме заебаваш? А?

**Лиле**: Јок. Дремам овде исто како тебе и чекам Мавридис да му ја закрпи главата на некој расцепен и да ми каже дали имам рак.

**Божо** (*посмирено*): Значи, озбилно си психолог.

**Лиле**: Озбилно.

**Божо** (*радосен*): Па што ќутиш бе сестро, па ја имам пациент за тебе!

**Лиле** (*се сепнува*): А не! Јас сум овде пациент.

**Божо**: Абе ај више доста со тоа, ништо не ти е, дај да го спасиме чоеков.

**Лиле** (*скоро исплашено*): Кој чоек бе!? Какво спасување?

**Божо** (*со заповеден тон*): Седи тука, да не си ми мрднала. Сега ќе ти донесам пациент.

(*тргнува по пациентот и кон публиката*) Мене колега ми пати, она ќути.

**Лиле** (*исплашено*): Ало, Божоо! Каков пациент? Врати се Божо!

**Божо** *(ја игнорира и луто продолжува да оди*): (*кон публиката*)Жена бе. Само треба да и сржиш и одма (*ја имитира Лиле*)- „Ало Божо, врати се Божо„... А цело време се чудам, шо така наеднаш ми дојде да и раскажувам, а она да ми ти била .... ееее жени....

*Лиле останува сама во чекалницата. Се шета нервозно горе-долу, воздивнува и на крајот седнува на клупата.*

*По неколку минути се враќа Божо. Му помага на друг пациент да оди со патерица. Човекот е на околу 35-36 години многу развиен, има ноќница до колена и некаква влечка на едната нога. Другата нога му е во гипс. Околу вратот носи ортопедска крагна а лицето му е изгребано и со засушени рани. Едната рака му е преврзана со завој. Божо е многу нежен и внимателен со пациентот кој офка додека се влечка кон клупата. Лиле вчудовидено ги гледа. Внимателно седнуваат на клупата.*

**Божо** (*кон болниот, додека овој се мачи да седне*): Тааака. Еве колега, сум ти нашол точно тоа што ти треба. (*кон Лиле*) Ова ти е семејно насилство да видиш а не оној само со шише прошол.

**Јане**: (*офка од болки*)

**Божо** (*кон Лиле, службено го претставува болниот*): Јане Атанасовски - специјалец, единица за итни интервенции, МВР! (*Кон Јане, строго*): Оваа овде ти е психолог. Да и раскажеш све по ред, едно по едно, како било што било, кај си одел, што си правел ... се. И искрено!

**Лиле** (*ги гледа шокирана*): Божо, врати го човекот во кревет, гледаш дека има болки.

**Божо:** Цела ноќ (*кон Јане, со прекор*) тој има болки а ја плачам за спиење. *(го имитира Јане*) Леле Лепа, ми отиде жена ми, оф, си останав без Лепа, туф Мартинче... Цели ноќи така. Ги знам ја тие болки.

**Лиле**: Остај го човекот Божо, гледаш дека не му е добро.

**Божо** (*како да не ја слуша Лиле и кон Јане, како на дете*): Ај сега Јане да и кажеш на психологот се: Како се скаравте, зошто се скаравте, што ја лажеше, кај се искрши... како на рапорт и (нагласува) -искрено!

**Лиле** (*во очај*): Оф Господе, овде рак на мозок ќе добијам.

**Божо** (*заповедно*): Тишина! Сега он треба да се жали а не ти.

*Јане седи и молчи*.

**Божо** (*одеднаш станува*): Знам! (*кон Јане*) Ти треба цигарче да се опуштиш малце. (*кон Лиле*) Седи тука одам по цигари. (*тргнува и застанува*) Може кафенце?

*Јане стенка од болка.*

**Божо** (*кон Јане*): Значи сакаш. И сламка ќе ти донесам. (*кон Лиле*) Слатко или горко?

**Лиле**: Горко.... и јако!

**Божо** (*додека заминува како за себе*): Јако јакоооо, има да го опраиме чоеков, пушка има да го напраиме. Па да видам после Лепа што ќе прави.

*Лиле останува сама со Јане. Некое време молчат, таа како да се мисли што да прави.*

**Лиле**: Ако сакате да викнам некоја сестра да ве врати во кревет?

**Јане** (*стенка и едвај*): Не.

**Лиле**: Немојте да зборувате ако ви е тешко... Божо... изгледа...нема проблем само со килата.

**Јане:** Добар е.

**Лиле**: Добар е, ама вие не би требало вака да седите. Ако сакате ќе ви дадам телефон, па кога ќе ви биде подобро да ми се јавите. (*од чантата вади визит карта и му ја подава*)

**Јане** (*ја зема визит картата*): Добро. (*Некое време ја гледа картичката и како да се предомислува*) Не. Сега ќе кажам.

**Лиле** (*како да се двоуми дали да го слуша*): Сепак...

**Јане**: Ќе кажам.

**Лиле** (*молчи некое време, воздивнува, се двоуми*): Ве слушам.

**Јане**: Не знам како да почнам.

**Лиле**: Што ви се случило? Како се искршивте вака?

**Јане** (*после подолга пауза, бавно и тешко*): Кавасаки нинџа. Иљаду и сто кубика...

**Лиле**: Што?!

**Јане**: ... 250, на прав пат, накај Куманово... и ..

**Лиле**: И?

**Јане**: Бело комбе ..

**Лиле**: Бело комбе!?

**Јане**: Бело комбе, бам и толку. Сега сум ваков.

**Лиле**: Каде брзавте?

**Јане**: Тргнав по жена ми во Куманово. (*стенка како во плач*) Само, сега не знам дали ми е жена веќе...

**Лиле**: Ајде полека... Што се случи со жена ви? Во Куманово ли беше?

**Јане** (*се снебива, како да му е незгодно да каже*): Ми најде кармин.

**Лиле:** Каков кармин?!

**Јане**: Од таа од Катланово.

**Лиле**: Се гледавте со друга жена?

**Јане**: Да, ама Лепа знаеше само за таа од Зелениково и кога го виде карминот знаеше дека сум со друга.

**Лиле**: Ај полека. Другата жена беше од Катланово или од Зелениково?

**Јане**: Лепа знаеше за таа од Зелениково, ама ја убедив дека е готово.

**Лиле:** И, готово ли беше ?

**Јане:** Не беше, ама Лепа мислеше дека е готово и не се расправавме.

**Лиле:** Аха.

**Јане** (*болно стенка*): Таа вечер бев кај таа во Катланово (*со таа од Зелениково ја расипавме малку*). Кога се вратив дома беше касно, бев знаеш малце под гас и мислев да си легнам... се соблеков во купатило, се истуширав и си легнав...

**Лиле:** Е добро де...

**Јане:** Е не беше добро. Лепа стана, отиде во купатило, списка таму и ми истрча со кошулата..

„Ѓубре едно„, ми вика, „Сега друга си нашол, а?„. Станав, викам во кафана сум бил со колеги и ја убедувам дека раскинат сум со таа од Зелениково, дека готово е...Ама ништо.

**Лиле:** Значи, ја лажеше жена ти и не ти поверува.

**Јане:** Сам се заебав. Глуп. „Ти никад не се тушираш кога се враќаш од кафана, ѓубре едно„, ми вика. Да се плеснев таков у кревет немаше да се посомнева, ама...

*Лиле воздивнува...*

**Јане:** Овојпат немаше бегање. Се бранев, се колнев дека не сум бил во Зелениково, дека завршено е тоа, крај, готово.! И знаеш што ми вика?: „Или таа ороспија го сменила карминот, или имаш друга„. И тука ме фати. Толку пискаше што ми пукна филм.

**Лиле:** И потоа?

**Јане:** Потоа, таков уморен и нервозен ми се стемни и ѝ реков - ако не ѝ чинам, нека си оди. Не еднаш сум и рекол така. Ама знам, ќе оди да плаче во кујна, ќе спие во детска кај малиот и тоа.

**Лиле:** Арно ама...

**Јане:** Лепа ја запали сијалицата во спалната и отиде кај плакарот. Веднаш знаев дека нешто не е во ред. Седам, гледам, осеќам дека сум ја оплескал, ама знаеш, она... маж... Го вади куферот, ќути, пакува... Нешто ми вика - стануј Јане, ќе ти отиде жената, ама не... маж. И така Лепа се пакува, го разбуди и малиот. Гледам и него стварите му ги пакува. „Тато“, ми вика, „кај ќе одиме ?„. Мене срце ми се кине, ми иде да рикнам да плачам, на врата да се фрлам, ама не... маж. „Ќе одите со мама на гости„, му викам. Ме гледа дете, онака нерассонето, го гледам и јас и седам на креветот како трупец. „Никогаш веќе нема да ме видиш ни мене, ни дете„, ми вика. „Друг ќе ти го расте синот„. Е, тука ме исече. Ми идеше да ја растргнам, неа, себе, да се решам, да завршам засекогаш, ... ама не ... маж. Само седам како скаменет и зјапам во вратата. Излезе Лепа. Излезе син ми. Едно време се прибирам, гледам, се уште седам на кревет. Станав, ме фати некое лудило, ми се стемни, дрмнав две дупли и тргнав. Бев убеден дека е тргната кај нејзините во Куманово. Мислев по пат да ја запрам, да ја вратам.

**Лиле:** Ах, Јане, Јанееее...

**Јане:** После јавиле кај мене на работа. Ме собрале од автопат и ме донесле во болницава. Фрактура на подколеница, напукнат вратен пршлен, вилицата и мал потрес на мозокот...Кога и јавиле на жена ми дека сум тука, рекла дека и е жал и толку. Ни еднаш не дојде да ме посети.

**Лиле:** Дали ја побара на телефон?

**Јане:** Да. И вртам цела недела и не ми крева. (*се расплачува*) Ни на Мартинче не му дава да ми се јави...

**Лиле:** Јане, дали знаеш што си направил?

**Јане:** Знам.

**Лиле:** Што?

**Јане:** Удрив со мотор во комбе.

**Лиле:** А пред тоа што направи?

**Јане:** Се искарав со жена ми.

**Лиле:** А зошто се искара со жена ти?

**Јане** (*луто)*: Пискаше среде ноќ: „Карминот! Ѓубре едно! Друга си нашол!...„

**Лиле:** Точно ли беше тоа?

**Јане:** Да, ама..

**Лиле**: Дали некогаш си се запрашал како би реагирал кога жена ти, среде ноќ, би се вратила дома поднапиена и .... да речеме, со мирис на некој машки парфем?

**Јане:** Ама ја се истуширав...

Лиле: Не ми одговори на прашањето?

Јане (*луто*): Тоа не може. Лепа никогаш не би го направила тоа.

**Лиле:** Не знам. Но, направила тоа што се спакувала и заминала.

**Јане** (*потиштено*): Да.

**Лиле:** Што сакаш сега?

**Јане**: Да се врати.

**Лиле**: Што би можел да направиш во врска со тоа?

**Јане:** Ништо, таа не ми се јавува, а јас сум заглавен овде.

**Лиле**: Јане, како се чувствуваш сега?

**Јане:** Како идиот.

**Лиле:** Како сакаш да се чувствуваш?

**Јане:** Добро. Ако се врати Лепа, се ќе биде добро.

**Лиле**: Дали си спремен да престанеш со Зелениково и Катланово?

**Јане:** Пааа...

**Лиле**: Е, во тој случај, не можам многу да ти помогнам...

**Јане:** Велиш, да престанам со...

**Лиле:** Велам, имаш избор – Зелениково и Катланово или жена и дете. Можеби имаш уште некоја идеја?

**Јане:** Не баш.

**Лиле:** Тогаш размисли. Како што гледам, ќе си поседиш во болницава, па ќе имаш време да размислуваш.

**Јане:** А пак да и вртам на Лепа?

**Лиле:** И тоа е твој избор.

**Јане**: Што психолог си ти, кога не ми кажуваш што да правам?

**Лиле**: Аха. Дали праша психолог за да одиш во Катланово?

**Јане:** Не.

**Лиле:** Сам одлучи, така?

**Јане:** Така.

**Лиле**: А дали се консултираше со психолог пред да одиш во Зелениково?

**Јане**: Не.

**Лиле:** Сам одлучи?

**Јане:** Да.

**Лиле**: Дали праша психолог пред да и кажеш на жена ти да си оди?

**Јане:** Не, ама она..

**Лиле** (*го прекинува*): Одлично! Значи, можеш сам да носиш одлуки.

**Јане**: Не знам кај те најде Божо, ама сега ми е уште потешко.

**Лиле:** Ќе ти олесни кога ќе си одлучиш.

*Во тој миг во чекалницата влегува Божо со послужавник и три шолји со кафе (во едното има сламка) и три цигари.*

**Божо** (*кон Лиле, додека послужува*): Пропеа пилево?

*Јане скршено воздивнува.*

**Лиле:** Божо ај...

**Божо** (*подава цигара кон Лиле*): Ќе запалиш?

**Лиле:** Ќе запалам.

**Јане:** А мене?

*Божо му дава и им пали цигари. Пушат во тишина неколку секунди, како да се опуштаат. Одненадеж влегува подебела медицинска сестра:*

**Сестрата1:** Како не ви е срам! Веднаш да сте ги изгаснале цигарите. Ти, Божо, веднаш да отвориш прозор да се проветри овде!

*Божо глуми ревносен, отвора прозор мафта со весникот.*

На што личи ова! (*сестрата ги гледа кафињата*) И пак кафе на плинско сте вареле!

(*кон Јане*): А ти? Што бараш ти овде?

**Јане** (*покажува кон Лиле*): Божо ме донесе на психолог.

**Сестрата 1** (*кон Божо*): Ааааа, Божо, ова твоево изгледа заразно е. Веднаш да си го вратил Јане во кревет!

(*Божо продолжува да глуми ревносен и му помага на Јане да стане од клупата*).

(*кон Лиле*): Што чекате вие овде?

**Лиле**: Го чекам доктор Мавридис.

(*Влегува докторот Мавридис*)

**Сестрата1:** Еве го докторот.

**Лиле** (*кон др. Мавридис*): А, докторе, конечно. Јас сум Лиле, преку Жане што се договоривме ( *се ракуваат)*

**Др. Мавридис**: Извинете, ве чекав но, морав итно да се вратам во операционата сала.

**Лиле**: Разбирам, имало тешко повреден.

**Божо** (*кој намерно се метка со Јане за да слуша што се зборува, почнува да се кикоти*): Со расцепена глава!

**Др. Мавридис**: Божо, што правиш ти овде?

**Сестрата1** (*строго врши надзор врз Божо и Јане*): Го носи Јане во кревет.

**Божо**: Го носам, го носам..

**Др. Мавридис** (*кон Лиле*): Дојдете со мене. (*влегуваат во една врата*)

*Божо се влечка со Јане, додека налутената сестра си оди.*

**Божо** (*кон Јане*): Ииии, шо малер си бе Јане главната да ни се пушти.

*(Откако сестрата ја снемува од сцената Божо и Јане живнуваат. И двајцата се лепат на вратата каде влегоа докторот и Лиле. Прислушкуваат. Божо му дава на Јане сигнали со раце какви што употребуваат специјалци во акција. По некое време Лиле излегува од собата разочарана. Божо и Јане застануваат до неа).*

**Јане**: И?

**Лиле:** Тоа е.

**Божо:** Шо бе?

**Лиле:** Рак.

**Божо:** Лелеее, ама си досадна.

**Јане:** Немој бе така, жената рак има..

**Божо** (*кон Јане*): Ти – ќути. Со три си ја оплескал, сега на оваа знаеш што и е.

(*кон Лиле*) А да не ти се удвараше докторот?

**Лиле:** Остај ме Божо, едвај стојам.

**Божо:** Што ти рече?

**Лиле:** Деведесет посто е рак. Мастектомија.

**Божо** (*налутено*): Бе нормален ли е тој?

**Лиле:** Не знам.

**Божо:** Немаш рак. Ама ако баш си запнала, нека ти ги извадат и двете, мене пак ќе ми се свиѓаш. (*се кикоти*)

**Лиле** (*почнува да се смее*): Божо, ти си природен антидепресив.

**Божо** (*горд и кон Јане во доверба*): Ти реков! Кад тад ќе загризе.

Ј**ане**: Божо, како ти успева вака со жениве?

**Божо** (*гордо*): МПВ! Секој ден, по три саати после ручек!

**Јане:** Што?!

Божо: Морално политичко васпитање! И вас треба да ви уведат.

**Лиле:** Ај дечки, останете со здравје, отидов.

**Божо**: Каде?!

**Лиле**: Да пишувам драма.

**Божо** (*збунет од одговорот*): А утре вечер да излеземе?

**Лиле:** Утре вечер сум на кик бокс.

*(Лиле заминува. Божо и Јане остануваат сами)*

**Јане:** Е брат, глуп сум до даска.

**Божо** (*го мајтапи*): Не се секирај, од потресот ти е.

**Јане:** Абе оваа командирот ја има пратено!? Ах како се заебав, како се заебав...

**Божо:** Тишина. Не ја пратил командирот – од Ѓорче е.

*Јане не е убеден, загрижено воздивнува.*

**Сцена 4**

*Сала за кик бокс, мотивирачка музика, татами, боксери вежбаат удирање во вреќи со нозе и раце, сите се испотени. На едно место стојат неколку шишиња со вода. Еден (казнет) скока сам околу татамите во клекната положба, со рацете на грбот. Меѓу нив, со строг израз на лицето се шета корпулентен човек во црни хеланки, очигледно тренерот, и дава инструкции.*

**Тренерот:** Ајде, ајде! .... Работи, работи! ( *се обраќа кон еден вежбач*) Дејан, крени гард! Тааака... (*кон друг вежбач што забушава*) Васко, ти на кафе ли си дојден? Ајде десна горе, да видам десна!

(*Доаѓа до Лиле*) Ајде ајдеее! Што е ова стоење? Работи! Десни директ – леви маваши, десни директ – леви маваши...од кук!

**Лиле** (*тргнува кон едно шише со вода*): Не можам денеска.

**Тренерот** (*многу строго*): Нема вода. Враќај се назад и продужи да работиш.

**Лиле:** Ама...

**Тренерот**: Тишина! Основно правило на тренинг – не се збори додека се вежба. Казна за зборење е 10 круга (*покажува на момчето што скока околу салата*). Работи!

**Лиле:** Ми рекоа дека можда имам рак...

**Тренерот:** Тиии-шина! Продужи десни директ, леви маваши, десни директ, леви маваши... После обратно. (*кон публиката*) Ееее, забушант, што не ќе измисли за да забушава. Ајде, ајдеее...(*кон една девојка што си ја собира косата*) Весна! Ти на фризер ли си дојдена? Остај косата, десни директ, леви маваши... од кук! Не играш балет...

*Лиле продолжува да ја удира вреќата, сцената се затемнува.*

**Сцена 5**

*Лиле седи на стол во ветеринарната ординација Зоо Свет. Во раката и капе инфузија. На шишето од инфузијата пишува: витамини. Нате и Жане стојат до неа и загрижено ја гледаат. Се слуша квичење и мјаукање на мачки и кучиња.*

**Нате** (*кон Лиле*): Не се секирај. Што и да се случи, ние сме тука.

**Жане**: Да. Еве сега ќе те пратам кај доктор Ќоркрпев. Тој е добар стручњак, специјалист, сите го фалат, нека види и тој.

**Нате**: Трето мислење. И ние, ако сме ветеринари, понекогаш бараме второ, па ако треба и трето мислење.

**Жане:** Важно е ти да бидеш смирена и да не се замараш.

**Лиле:** Ја више немам нерви за ова.

**Жане**: Само спокојно. Нека види и Ќоркрпев, па после ќе си одлучиш.

**Нате** (*со насолзени очи и плачливо*): Ништо не се секирај Лиле, што треба ...

**Лиле** (*строго кон Нате*): Пак цимолиш? Ај вади ја иглава, ова истече.

**Нате** (*ја вади иглата*): Не, не, од римелот така.... Поседи сега тука малце, ја и Жане ќе одиме да испушиме по една пред врата.

**Лиле:** И ја ќе дојдам.

**Жане** (*строго*): Ти седи тука.

(*Нате и Жане излегуваат пред ветеринарната ординација, палат цигари, пушат*)

**Нате** (*со насолзени очи*): И сега, што вика Мавридис?

**Жане**: Не е добро, Вика 90 посто е рак, све да вади.

**Нате** (*плачливо*): Како ма?

**Жане**: Тоа е Нате, ама ај да видиме и Ќоркрпев што ќе каже па...

**Нате** (*шмрка, го дува носот, се брише. Двете ги гаснат цигарите*)

Нате: Размачкана ми е шминката?

**Жане**: Тука имаш малце на левото око.

*Нате се брише, се средува, шмрка, двете влегуваат во ветеринарната ординација. Светлото се гаси.*

**Сцена 6**

*Модерна болничка ординација за прегледи. Лиле седи соблечена до половината на висок болнички кревет за прегледи. Феминизиран, кус и напнат доктор со козјо брадиче, ја прегледува. Гледа во нејзините гради, па во мамограмот, па во некои хартии на масичката. Во раката држи пенкало. Прави загрижени гримаси, демек лошо е.*

**Лиле:** Па, докторе, која е дијагнозата?

**Др.Ќоркрпев** (*загрижено)*: Хмммм...На многу лошо место е.

**Лиле:** Нели е циста од пет милиметри?

**Др. Ќоркрпев**: Да, ама ...знаете, тоа може да се прошири.

**Лиле:** Мене ме интересира вашата дијагноза.

**Др. Ќоркрпев** (*ниша со главата како да не е начисто*): Дијагнозата е .... ни риба, ни девојка.

**Лиле:** Молам?!

**Др. Ќоркрпев:** Не е добро. Треба да се отстрани левата дојка (со пенкалото покажува по кожата на Лиле каде би сечел), заедно со жлездата, знаете, така се прави тоа. Па после ќе видиме.

**Лиле:** Што ќе видиме?

**Др. Ќоркрпев:** Ќе видиме како ќе биде, ако треба, после и десната ќе ја отстраниме.

**Лиле**(*иронично*): Ајде де..

**Др.Ќоркрпев:** Дааа.. мора да се отстрани. Не смееме ништо да оставиме на случајност.

**Лиле:** Рибата или девојката?

**Др. Ќоркпев:** Ракот.

**Лиле** (*малку на шега, ама заканувачки*): Докторе - риби, жаби, ракови, овде многу калабалак се собра. Имам рак или немам рак?

**Др. Ќоркрпев** (*подисплашено, ама се созема*): Наодите укажуваат на рак, инвазивен и превентивно треба да се отстрани.

**Лиле** (*се облекува*): Е сега, ништо не ми е јасно. Рак е – или укажува на рак? Ако не е рак, нема што да се отстранува. Ако е рак, до каде стасала инвазијата и што ќе превенираме?

**Др. Ќоркрпев:** Да не се прошири.

**Лиле:** Како знаеме дека ќе се прошири, дали е проширено и до каде ќе се прошири?

**Др. Ќоркрпев:** Тоа не можеме со сигурност да го знаеме.

**Лиле:** Сега па ептен не ми е јасно – ако веќе се проширил, каква смисла има да ме оперирате? Ако не се проширил, тогаш зошто едноставно не би отстраниле пет милиметри?

**Др. Ќоркрпев:** Ние прво треба да ја отстраниме дојката и жлездата и после ќе примите хемотерапија која треба да превенира...

**Лиле:** А ако не е проширено? Тогаш бадијала ќе примам хемотерапија? И нели тоа е многу токсично?

**Др Ќоркрпев:** Не е така.

**Лиле:** Како е?

**Др. Ќоркрпев:** Видете, надвор ме чекаат пациенти... Ви советувам што по брзо да донесете одлука, зошто немате многу време.

**Лиле**: Па и немам: работа, вежбање, куќа, адвокати, инвеститори...

**Др. Ќоркрпев:** Јас ви кажав тоа што имав да кажам. На вас е да решите.

**Лиле:** Дали сте слушнале за информирана согласност?

**Др. Ќоркрпев:** Да. Што конкретно ве интересира?

**Лиле:** Ќе памтите или ќе запишувате?

**Др. Ќоркрпев:** Прашувајте.

**Лиле:** Потребни ми се следниве информации: Колку чини операцијата што ми ја предлагате?

**Др. Ќоркрпев:** 1500 евра. Ако после тоа правите реконструкција на оваа клиника, имате 30 проценти попуст од цената за реконструкција, која изнесува околу 2000 евра.

**Лиле:** Што убаво. Но, за да стигнеме до таму, имам уште неколку прашања:

Прво, не ми е јасно како може да сум болна, а ништо да не ме боли? Колкав процент од ваква операција земате вие, а колкав е процентот на патологот? Колкав процент од дијагнозите се погрешни е општ податок и податок за мојов конкретен случај? И, ако не ви е незгодно, би ми користел и податокот колку од дијагнозите што вие сте ги дале, биле утка?

**Др. Ќоркрпев:** Ве молам, па ние имаме најсовремена дијагностичка опрема и...

**Лиле:** Не се сомневам дека имате најсовремена опрема, ама немојте да ми кажете дека никогаш не сте утнале. Ах да! Фино што ме потсетивте, дали овде лекарите прават нешто или опремата си се прави сама? Како тоа, вие велите дека имам инвазивен рак, а опремата вели дека се пет милиметри, крвната слика ми е супер и тренирам петпати неделно во теретана и кик бокс?

(*ѕвони мобилниот со „Долина на волците*„)

Извинете, само да видам да не е адвокатот. (*го гледа мобилниот се јавува*) Ало... (*остро*) Не. За цена под 100 000 евра плус 120 квадрати во Центар, ич не праам муабет. И немој више да и вртиш на тетка ми, зашто ќе те пријави за малтретирање. Пријатно! (*со посмирен тон*, *кон докторот*) Инвеститорот беше. Значи: Дали ќе умрам ако не се оперирам? Дали постојат други методи за лекување освен операција и хемотерапија? Колкава е стапката на смртност кај операцијата што ми ја предлагате? Кои се најчестите постоперативни компликации и колкави се шансите да умрам од некоја од нив?

(*пак се слуша музиката од „Долина на волците„. Лиле налутено го зема мобилниот* )

Извинете докторе, ако е пак инвеститорот, има да види он. (*го гледа мобилниот*) Ах! Ова е адвокатот. Ало... ..22 страни!? ... Значи пак наместо приговор, пишувала проза. Не, не... нема проблем... Утре трагедија у три чина ќе и напишам ...да да... ќе ти пратам по мејл... (*исклучува*)

**Др. Ќоркрпев** (*воедно збунет и навреден*): Ве молам, денес ми е ден за прегледи, ме чекаат уште тројца пациенти...Одете дома и размислете, па јавете се.

**Лиле:** Ќе почекаат уште малку. Не можам да размислувам за тоа дали да станам Франкенштајн или Анџелина Џоли без соодветна информираност. Ете, на пример, ако умрам или ме осакатите кој ќе ја преземе одговорноста за тоа? Ако преживеам, колку дена ќе лежам во болницава? Дали за тоа време, за појадок ќе ми го давате оној сирењак што го разнесуваа утринава по собите? Кој ќе ми ги храни кучињата додека лежам овде? Кој ќе ме смени на работа? За колку време ќе можам да се вратам во теретана и на кик бокс?

(*Се слуша чукање на вратата, влегува сестра 2*)

**Сестра 2**: Докторе, се задржавте, ве чекаат...

**Др. Ќоркрпев:** Кажи им дека за пет минути ќе ги примам... (*сестрата тргнува да излезе*) И ве молам испратете ја пациентката (*гледа кон Лиле*)....

**Лиле** (*остро кон сестрата*): Ќе останам со докторов уште малку, ситуацијата е сериозна.

**Др. Ќоркрпев** (*и прави лице на сестрата и кон Лиле*): Знам дека тоа не е лесна одлука, ама мора да се отстрани.

**Лиле:** Нема шанси.

**Др. Ќоркрпев:** Си играте со глава.

**Лиле:** Чија?

**Др. Ќоркрпев:** Грешите.

**Лиле:** И вие.

**Др. Ќоркпев:** За ваше добро ви зборувам.

**Лиле:** Патот кон пеколот е поплочен со добри намери.

(*Излегува од ординацијата, и ѕвони мобилен)*

**Сцена 7**

*Во еден горен агол од сцената се осветлува собичка во која на растурен кревет во тренерки лежи Божо со телефонот во рака. На ѕидот од собичката се фотографии со војници, авиони и сл... Лиле е пред влезот на болницата.*

**Лиле:** Повелете

**Божо:** Кај си?

**Лиле:** Кој е?

**Божо:** Божидар Штуцна.

**Лиле** (*се разведрува*): Божо, од кај ти е бројот?

**Божо:** Го скенирав.

**Лиле**: Да, да, скенерот се вика Јане. А ја се чудам кој ми вртел седум пати од сабајле.

**Бошо:** Седмица ми е среќен број. Што ќе правиш вечер?

**Лиле:** Ќе одам да се напијам.

**Божо:** Каде?

**Лиле:** Божо ај...

**Божо:** Пак да не си по доктори?

**Лиле:** Трето мислење.

**Божо:** И? Која е дијагнозата?

**Лиле:** Ни риба ни девојка.

**Божо:** Кој е бе тој сега? Ќе му ебам мамето мамино ако ти се удвара.

**Лиле** (*се смее*): Божо, не ми е до зезање, не знам што да правам...

**Божо:** Ќе викнеме појачање.

**Сцена 8**

*Кафеана „Бочва„. Се слуша македонска патриотска народна музика. На маси со карирани чаршави, во малку етно стил, седат луѓе и пијат. На една маса седат: Божо, облечен во сиво маслинеста јакна во војнички стил и два корпулентни типа во средни години, облечени во моторџиски јакни и пијат пиво од шишиња. Во позадина се гледаат паркирани два големи мотори. Божо ја здогледува Лиле и станува да ја пречека.*

**Божо** (*додека се поздравуваат оддалечени од масата*): Еве сме у база.

**Лиле:** Божо, кои се овие двајца?!

**Божо** (*весело*): Појачање. Како си?

**Лиле:** Хаос.

**Божо** (*кон Лиле*): Тозо Дизна и Трале Тумба. Другари од војска. Пошо си женско може да ги викаш Тозо и Трале. (*кон Тозо и Трале*) Лилјана, ни риба ни девојка.

**Лиле** (*почнува да се смее*): Божо, ситуацијата е озбилна.

**Божо** (*кон Тозо и Трале, на мајтап*): Она иначе си замишља дека има рак. (*кон Лиле*) Што ќе пиеш? (*крева рака кон келнерот*) Дете, ај види шо ќе пие девојкава!

**Келнерот:** Повелете.

**Лиле:** Чај од камилица.

**Божо** (*ја гледа строго Лиле*): Дај уште едно пиво!

**Лиле:** Во ваква состојба не знам дали алкохол...

**Божо** (*ја прекинува и заповедно кон келнерот*): Чекај. Дај дупла вотка. (*кон Лиле*): Со или без мраз?

**Лиле:** Божо не ме зезај, со такси ќе треба да си одам.

**Тозо:** Шо се секираш, ќе те префрлиме. (*гледа кон моторите*)

**Лиле:** Е, фино. Само уште со мотор да се искршам и после во три тома ќе ми ја пишуваат дијагнозата.

*Тозо и Трале се смеат.*

**Тозо** (*озбилен, гледа кон еднот мотор*): Ова е стабилна машина. У кривина со 90 спие.

**Лиле:** Аха, па после како Јане, да спијам на хирургија кај Мавридис.

**Трале:** Ако си многу нерасположена, може да те повозиме.

**Божо:** Види шо убаво е времево, што викаш да прошетаме до Велешко?

**Лиле:** Да прошетаме до некој нотар? Таман има двајца за сведоци.

(*тројцата прават зачудени лица)*

**Божо:** Шо ќе ти е ма нотар?

**Лиле:** Да напишам тестамент.

**Божо** *(кон Лиле*): Не ми се веруе дека се палиш на нотари. (*стига келнерот со вотката*) Ај тоа на екс, па да видиме како ќе делува.

**Лиле:** Божо, ако ова го испијам на екс може да ме носите само на токсикологија.

**Божо** (*кон Тозо и Трале*): Она има проблем. Ај тоа со доктори, тоа сите жени така, ама ова со нотари ....

(*Тозо и Трале покажуваат загриженост)*

(*кон Лиле, речиси вика*) Не си ма болна, еј! Гони тоа доктори, болници, нотари све у материну, дај малце живеј.

**Лиле:** Божо, јас сум на раб на нерви. Не знам што да правам, не знам што правам овде, не знам кај да одам! Сфаќаш ли?

**Божо** (*смирено*): Ти викам да одиме на Велешко, ако сакаш кажи друго место.

**Тозо**: Фино ти вика чоекот.

**Трајче:** Клај, клај, за пола саат сме таму.

**Лиле**( *се смее*): Ако девојката не заврши во ендек, рибата ќе плива во езеро.

(*на Лиле и* *ѕвони мобилен „Долина на волците„. Се осветлува горно аголче/просторија во сцената – дел од дневна соба. Нате седи на кревет со несредена коса и плаче.. )*

**Лиле:** Кажи Нате.

**Нате** (*липа на мобилен*): Леле Лилеее.... Заре не ме сакаа...

**Лиле:** Ајдеее, пак? Е, како така? Нели вчера те сакаше?

**Нате** (*продолжува да плаче*): Не ме сака Лилеее... ми кажааа..

**Лиле**: Нашол некоја?

**Нате**: Уште полошо Лилееее

**Лиле** (*на шега*): Е, де. Дечко да не фатил?

*Нате*: Леле Лилеее...

**Лиле:** Кај си ти сега?

**Нате:** Дома.

**Лиле:** Ај среди се, вечер ќе те барам. (*исклучува*)

**Божо:** Пациент?

**Лиле:** Другарка, љубовни работи, ништо страшно.

**Божо:** Ако треба нешто, ние тука сме.

Лиле: Не, не, стално она вака, ќе се среди.

(*пак ѕвони мобилен на Лиле*, *се јавува*)

Ало, Жане.... се јави.... да...седи дома и плаче... пак... аха... аха... ја сум у „Бочва„... лево од семафорите...... собери ја и донеси ја. (*кон тројцата*) Ќе дојдат две другарки. Може?

**Божо:** Згодни се?

**Лиле:** Страва.

*(Сцената се затемнува, некое време е тишина. Потоа се слуша турирање на мотори и гласови)*

**Нате** (*еуфорично*): Леле Лилеее.... многу сакам да се возам на мотор!

**Лиле:** Одлично! Ја ќе одам со Жане со кола.

**Божо:** И ја ќе одам со Жане со кола!

**Жане:** Од кога сакам да си купам мотор...

*(се слуша ѕвонење на мобилен, мелодијата е од песната „Happy„ )*

**Божо:** Сега ќе тргнеме. Не, не.... ќе те чекаме таму, нема шанси да не стасаш.

**Лиле:** Кој е?!

**Божо**(*весело*): Јане, ќе дојдат со Лепа. (*тажно*) Со кола.

*Се слуша звук на мотори и автомобил кои тргнуваат...*

**КРАЈ**